Þingræður haldnar á Alþingi Íslendinga

Borist hefur tilkynning frá 1. varamanni Framsóknarflokksins í Reykv. n., Þorsteini Magnússyni, dags. 18. júlí sl., þess efnis að hann segi af sér varaþingmennsku fyrir flokkinn. Samkvæmt þessu færast varamenn flokksins neðar á listanum upp um eitt sæti og 1. varaþingmaður flokksins í kjördæminu verður Fanný Gunnarsdóttir kennari og 2. varaþingmaður verður Snædís Karlsdóttir laganemi.

Borist hefur bréf frá þingflokksformanni Samfylkingarinnar, Helga Hjörvar, um að 5. þm. Norðvest., Guðbjartur Hannesson, geti ekki gegnt þingmennsku á næstunni. Í dag tekur því sæti 1. varamaður á lista Samfylkingarinnar í kjördæminu, Ólína Þorvarðardóttir. Ólína hefur áður tekið sæti á Alþingi og er boðin velkomin til starfa að nýju. Borist hefur bréf frá starfandi þingflokksformanni Bjartrar framtíðar um að hv. 6. þm. Reykv. s., Róbert Marshall, geti ekki sinnt þingstörfum á næstunni. Í dag tekur því sæti á Alþingi 1. varamaður á lista Bjartrar framtíðar í kjördæminu, Brynhildur Björnsdóttir. Brynhildur hefur áður tekið sæti á Alþingi og er hún boðin velkomin til starfa á ný.

Listi yfir þingskjöl sem útbýtt var utan þingfundar 30. júlí og 27. ágúst sl., á 143. löggjafarþingi, liggur frammi á skrifstofu.

Borist hefur eftirfarandi tilkynning um breytingu á stjórn þingflokks Pírata: Helgi Hrafn Gunnarsson er formaður, Jón Þór Ólafsson er varaformaður og Birgitta Jónsdóttir er ritari. Jafnframt tilkynnist að Birgitta Jónsdóttir er formaður Pírata.

Forseta hefur borist eftirfarandi tilkynning frá Vinstri hreyfingunni – grænu framboði um mannabreytingar í nefndum þingsins, sbr. 16. gr. þingskapa: Bjarkey Gunnarsdóttir tekur sæti Svandísar Svavarsdóttur sem aðalmaður í allsherjar- og menntamálanefnd og Svandís Svavarsdóttir tekur sæti Bjarkeyjar Gunnarsdóttur sem varamaður í sömu nefnd. Katrín Jakobsdóttir tekur sæti Svandísar Svavarsdóttur sem varamaður í efnahags- og viðskiptanefnd. Ögmundur Jónasson tekur sæti Árna Þórs Sigurðssonar sem varamaður í fjárlaganefnd. Katrín Jakobsdóttir tekur sæti Árna Þórs Sigurðssonar sem aðalmaður í utanríkismálanefnd og Steinunn Þóra Árnadóttir tekur sæti Katrínar Jakobsdóttur sem varamaður í sömu nefnd. Svandís Svavarsdóttir tekur sæti Katrínar Jakobsdóttur sem aðalmaður í umhverfis- og samgöngunefnd. Steinunn Þóra Árnadóttir tekur sæti Lilju Rafneyjar Magnúsdóttur sem aðalmaður í velferðarnefnd og Lilja Rafney Magnúsdóttir tekur sæti Ögmundar Jónassonar sem varamaður í sömu nefnd. Katrín Jakobsdóttir tekur sæti Árna Þórs Sigurðssonar sem aðalmaður í Íslandsdeild þingmannanefnda EFTA og EES. Lilja Rafney Magnúsdóttir tekur sæti Katrínar Jakobsdóttur sem aðalmaður í Íslandsdeild Vestnorræna ráðsins og Svandís Svavarsdóttir tekur sæti Lilju Rafneyjar Magnúsdóttur sem varamaður í sömu nefnd. Þessar mannabreytingar skoðast samþykktar án atkvæðagreiðslu ef enginn hreyfir andmælum.

Stefnuræða forsætisráðherra fyrir hönd ríkisstjórnarinnar, sbr. 62. gr. þingskapa, verður flutt að kvöldi miðvikudagsins 10. september og hefst umræðan kl. 19.40. Samkomulag er um fyrirkomulag umræðunnar. Umferðir verða þrjár, 12 mínútur, sex mínútur og fimm mínútur, en forsætisráðherra hefur 20 mínútur til framsögu.

Leita þarf afbrigða frá þingsköpum, þ.e. lokamálsgrein 3. gr. þingskapa, um hvernig skuli hluta um sæti þingmanna. Samkomulag er um það milli forseta og formanna þingflokka að leggja til að tekin verði frá sæti næst inngangi fyrir formenn þingflokka en þeir dragi innbyrðis um þessi sæti. Samkvæmt þessu hefur Helgi Hrafn Gunnarsson sæti 44, Helgi Hjörvar sæti 23, Ragnheiður Ríkharðsdóttir sæti 8, Róbert Marshall sæti 45, Sigrún Magnúsdóttir sæti 22 og Svandís Svavarsdóttir sæti 7. Enn fremur hefur orðið samkomulag um hvernig hluta skuli um sæti þingmanna þannig að hv. þm. Steinunn Þóra Árnadóttir geti fengið sæti sem henni hentar sérstaklega og fær hún sæti 14. Skoðast þessi afbrigði samþykkt ef enginn hreyfir andmælum.